Rasmus Prehn (S), 2009-11-05:
Igen vil jeg gerne fra socialdemokratisk side takke for den debat, vi har haft.
Jeg synes, vi igen har haft lejlighed til at få nogle meget vigtige og principielle ting på plads, og det glæder mig også, at det sådan i løbet af den her proces anden gang, hvor vi har det her beslutningsforslag på, langsomt begynder at gå op for de borgerlige partier inklusive Dansk Folkeparti, at det her forslag jo ikke handler om at forbyde udbud og konkurrenceudsættelse.
Tværtimod går vi ind for det kommunale selvstyre, så hvis det er, at man i en kommune mener, at man kan få en fordel for sine borgere ved at sætte noget i udbud, jamen så skal man selvfølgelig have muligheden for det.
Det, vi bare siger, er, at når vi kan se, at der rent faktisk er anerkendte forskere i det danske samfund, som siger, at vi ved for lidt om, hvad udbud og konkurrenceudsættelse får af konsekvenser for prisen, for kvaliteten, for brugernes oplevelse af den her kvalitet og for medarbejdernes, jamen så er det faktisk en god idé at få det undersøgt.
Inden vi bare kaster os ud i at sidde herinde på Christiansborg og nidkært tvinge kommunerne til noget bestemt, kunne det måske være meget godt lige at vide, hvad det er, vi har gang i.
Er det rent faktisk en fordel, eller er det det ikke?
Der synes jeg da godt nok, at det er usædvanlig skuffende at høre regeringspartierne gentage den sædvanlige retoriske ting med, at vi bare vil stoppe udbud og konkurrenceudsættelse.
Det er jo ikke det, vi vil.
Men jeg håber, at det efterhånden gik op for medlemmerne, at det ikke var det, vi ville.
Men at man ikke vil have det undersøgt, det synes jeg er underligt.
Det er jo ikke noget argument i sig selv.
Men det synes jeg er skuffende.
Sagen er jo den, at det er meget, meget svært at sidestille alle kommuner og ikke tage hensyn til, at der er geografiske forskelle.
Det er jo faktisk sådan, at der i hovedstadsområdet er et langt bedre afsæt for at få private aktører på banen.
Når man sender noget i udbud, vil der være langt flere aktører, der vil melde ind og prøve at gøre de her ting på en bedre måde, så kommunen kan få en forretning ud af det, end hvis det er sådan, at vi kigger på Vestjylland eller andre steder, hvor de mange gange oplever at producere det ene udbudsmateriale efter det andet, og så er der faktisk ikke nogen, der melder ind på det, så det bliver rent bureaukrati.
Jeg tror, at enten Venstres eller Konservatives ordfører i debatten var inde på det med, at vores forslag vil skabe mere bureaukrati.
Nej, tværtimod.
Sagen er jo netop den, at vi giver frihedsgrader, vi giver muligheder til kommunerne, vi giver kommunalt selvstyre, så man selv kan bestemme, hvordan man vil gøre det.
Sådan som det fungerer i dag, siger man altså til en kommune, der måske har en udbudsgrad på 20 pct. eller noget i den stil: I skal altså højere op, for ellers sakker vi bagud i forhold til vores målsætning.
Jamen, siger kommunen, vi får ikke nogen fordele ud af at sende mere i udbud.
Vi kan se, at vi har sendt det ud, der giver mening.
Jamen så skal man tvinges til at sidde og beskrive alt ned i mindste detalje og lave 35 ringbind med udbudsmateriale.
Det synes jeg virkelig er bureaukrati, og det er unødigt.
Men det er så åbenbart det, vi kan forstå på Venstre og på Konservative og på Dansk Folkeparti: mere bureaukrati, mere tvang over for kommunerne.
Nej, til kommunalt selvstyre.
Og nej til at undersøge, om vi rent faktisk får noget bedre ud af det for borgerne.
Jeg synes, det er besynderligt, men hvis det er den form for politik, som Venstre og Konservative og Dansk Folkeparti vil stå på mål for her frem til kommunalvalget, så står det dem frit for.
Jeg tror ikke, der er mange borgere, som bakker op om den form for statslig styring af kommunerne og statslig tvang til bureaukrati.
Men det er deres eget valg.
Vi genfremsætter forslaget, indtil vi får det igennem.